《夷门歌送德修还阙》
宋代·陈傅良

万古江入海，吴蜀有不通。
不通谁使然，人自为异同。
昔在李孟钱，士各怀土封。
静言彼何尤，亦各徇所忠。
恭惟宋受命，三姓皆朝宗。
斯文已百年，名世才数公。
眉山与金陵，柰何不相容。
大雅如关洛，亦复互诋攻。
朋分文字间，祸起师友中。
四郊忽戎马，尘满夷门宫。
往事已覆辙，后事如飘蓬。
一饭忘苦饥，一褐忘苦冬。
身谋每不长，王事靡有终。
有客独恻恻，万里兴深衷。
相过话离合，历历繇熙丰。
我久世虑薄，念之涕无从。
贫贱将安归，功名在其逢。
有能用斯人，可使百阻空。
西人不为西，东人不为东。

作者简介：陈傅良（1137—1203），字君举，号止斋，学者称止斋先生，浙江温州瑞安湗村（今署瑞安市塘下镇罗凤街道）人，南宋著名学者、政治家、思想家、教育家。乾道八年（1172）进士，官至宝谟阁待制、中书舍人兼集英殿修撰，为南宋一代名臣。青年时期执教于家塾，后主讲于茶院寺之南湖塾，学生数百。中进士后授泰州教授，仍在家教书。后任职湖南，公余在岳麓书院讲学，门墙极盛。卒谥文节。 著有《止斋文集》、《周礼说》、《春秋后传》、《左氏章指》等作品。其中，《八面锋》为宋孝宗击节赞叹，御赐书名，流传甚广。